
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Specialiųjų operacijų pajėgų Mokymo ir kovinės paramos centro (toliau – Perkančioji organizacija) vykdomo pirkimo „Artimos oro paramos paslauga“, Nr. 9451463 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi, nevertinant Pirkimo techninės specifikacijos reikalavimų). 
[bookmark: _Hlk158008227]Prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą, Tarnyba teikia pastabas ir rekomendacijas (toliau – Rekomendacija) dėl Pirkimo dokumentuose nustatytų sąlygų: 
1. Dėl kituose Perkančiosios organizacijos vykdytuose pirkimuose teiktų pastabų ir rekomendacijų įvertinimo:
rekomendacijos ir pastabos dėl skelbime apie pirkimą nurodytą informaciją, nustatytus pašalinimo pagrindus bei Pirkimo sąlygų 8 priedo „Pirkimo-pardavimo sutartis <...> Bendroji dalis“ (toliau – Sutarties projekto Bendroji dalis) nuostatas jau buvo pateiktos Tarnybos rekomendacijoje dėl Perkančiosios organizacijos vykdomo pirkimo Nr. 9354286 „Parašiutinė sistema“, todėl pakartotinai nėra teikiamos. Atsižvelgiant į tai, rekomenduojama Perkančiajai organizacijai sistemiškai peržiūrėti ir savarankiškai įvertinti skelbime apie pirkimą nurodytą informaciją, nustatytus pašalinimo pagrindus bei Sutarties projekto Bendrosios dalies nuostatas pagal anksčiau pateiktas pastabas ir rekomendacijas bei atitinkamai patikslinti Pirkimo dokumentus.
2. Dėl kvalifikacijos reikalavimų:
Pirkimo sąlygų 3 priedo lentelėje „II Kvalifikacijos reikalavimai“ nustatyti kvalifikacijos reikalavimai ir jų atitikčiai pagrįsti reikalaujami dokumentai neužtikrina Įstatymo 33 straipsnio 2 dalies, kad „Perkančiosios organizacijos nustatyti minimalūs kandidatų ar dalyvių kvalifikaciniai reikalavimai negali dirbtinai riboti konkurencijos. Jie turi būti pagrįsti ir proporcingi pirkimo objektui, tikslūs ir aiškūs <...>“ ir 6 straipsnio 1 dalyje įtvirtintų skaidrumo ir lygiateisiškumo principų laikymosi, t. y.:
2.1. Pirkimo sąlygų 3 priedo lentelėje „II Kvalifikacijos reikalavimai“ nustatytas kvalifikacijos reikalavimas: „Tiekėjas per paskutinius 5 metus iki paraiškų pateikimo termino pabaigos pagal vieną ar daugiau įvykdytų ar tebevykdomų sutarčių yra savo jėgomis tinkamai suteikęs artimos oro paramos kontrolės specialistų mokymo paslaugas, kurių vertė turi būti ne mažesnė kaip 300 000 Eur be PVM“. Tarnyba kreipėsi į Perkančiąją organizaciją su prašymu paaiškinti, ar šį kvalifikacijos reikalavimą atitiktų tiekėjas, kuris per nustatytą laikotarpį yra tinkamai teikęs CAS[footnoteRef:2] skrydžių ir (ar) aviacines paslaugas, skirtas JTAC/JPUVS[footnoteRef:3] ar kitų artimos oro paramos kontrolės specialistų rengimui ir treniravimui, tačiau pats nebuvo šių specialistų mokymo organizatorius ar mokymo paslaugos teikėjas. Perkančioji organizacija, pateiktame atsakyme[footnoteRef:4] patvirtino, kad tokia tiekėjo patirtis būtų laikoma tinkama. [2:  CAS – angl. „close air support“ (lt. artima oro parama).]  [3:  JTAC – angl. „joint terminal attack controller (lt. JPUVS – jungtinės paramos ugnimi valdymo specialistai).]  [4:  Perkančiosios organizacijos 2026 m. rugsėjo 15 d. el. laiškas.] 

Pažymima, kad pateiktu išaiškinimu yra išplečiama kvalifikacijos reikalavimo apimtis, lyginant su šiuo metu nustatyta jo formuluote, pagal kurią reikalaujama būtent „artimos oro paramos kontrolės specialistų mokymo paslaugų“ teikimo patirties. 
Kvalifikacijos reikalavimo turinys ir jo taikymo apimtis turi būti aiškiai nustatyti Pirkimo sąlygose, kad visi potencialūs tiekėjai, vertindami savo galimybes dalyvauti Pirkime, galėtų vienodai suprasti, kokia patirtis pripažįstama tinkama. Esant dabartinei minėto kvalifikacijos reikalavimo formuluotei, tiekėjas, turintis Perkančiosios organizacijos atsakyme tinkama pripažintą CAS skrydžių ir (ar) aviacinių paslaugų teikimo patirtį, tačiau neteikęs specialistų mokymo paslaugų, pagal paskelbtas Pirkimo sąlygas gali pagrįstai vertinti, kad nustatyto kvalifikacijos reikalavimo neatitinka, ir dėl šios priežasties nedalyvauti Pirkime. 
Atsižvelgiant į tai, kas nurodyta, Perkančiosios organizacijos pateiktas kvalifikacijos reikalavimo išaiškinimas turi būti įtvirtintas kvalifikacijos reikalavime, aiškiai nurodant, kokia tiekėjo patirtis laikoma tinkama. Priešingu atveju kvalifikacijos reikalavimo faktinė taikymo apimtis būtų nustatoma tik pasiūlymų vertinimo metu, taip sudarant prielaidas nevienodam šio reikalavimo taikymui ir paliekant Perkančiajai organizacijai pernelyg plačią diskrecijos teisę spręsti dėl tiekėjų turimos patirties tinkamumo.
Atsižvelgiant į tai, kad pagal Perkančiosios organizacijos pateiktą paaiškinimą tinkama būtų pripažįstama platesnė tiekėjo patirtis, nei galima spręsti iš kvalifikacijos reikalavimo formuluotės, rekomenduojama Perkančiajai organizacijai įvertinti, ar tokio kvalifikacijos reikalavimo turinio išplėtimas, sudarantis galimybę Pirkime dalyvauti platesniam tiekėjų ratui, nelaikytinas esminiu Pirkimo sąlygų pakeitimu ir ar dėl to neturėtų būti nutrauktos Pirkimo procedūros. Jeigu Perkančioji organizacija nuspręstų kvalifikacijos reikalavimo nekeisti ir jį taikyti pagal paskelbtą siauresnę formuluotę, kartu rekomenduojama įvertinti tokio reikalavimo pagrįstumą ir proporcingumą Pirkimo objektui, atsižvelgiant į tai, kad pateiktame paaiškinime pati Perkančioji organizacija pripažino tinkama ir CAS skrydžių ir (ar) aviacinių paslaugų, skirtų JTAC/JPUVS specialistų rengimui ir treniravimui, patirtį, tiekėjui pačiam nesant šių specialistų mokymo organizatoriumi ar mokymo paslaugos teikėju. Kartu pažymėtina, kad, palikus paskelbtą kvalifikacijos reikalavimo formuluotę nepakeistą, tiekėjų kvalifikacija pasiūlymų vertinimo metu neturėtų būti vertinama pagal platesnį, Pirkimo dokumentuose neįtvirtintą, šio reikalavimo aiškinimą;
2.2. Pirkimo sąlygų 3 priedo lentelėje „II Kvalifikacijos reikalavimai“ nustatytas kvalifikacijos reikalavimas, kad „Tiekėjas turi pasiūlyti ne mažiau kaip 1 (vieną) specialistą (-us) (lakūną (-us), turintį (-čius) <...> galiojančią teisę ir aktualią kvalifikaciją vykdyti skrydžius naudojant naktinio matymo prietaisus (NVG/NVIS)“. Atsižvelgiant į tai, kad Perkančioji organizacija, pateikdama paaiškinimus nurodė, kad sąvoka „aktuali kvalifikacija“ reiškia galiojančią teisę vykdyti skrydžius naudojant NVG/NVIS ir jokių papildomų kvalifikacijos aktualumo reikalavimų nėra keliama, rekomenduotina patikslinti nustatyto kvalifikacijos reikalavimo formuluotę. Atkreiptinas dėmesys, kad nurodyta formuluotė „galiojančią teisę ir aktualią kvalifikaciją“ suponuoja du atskirus reikalavimus, nors pagal pateiktą paaiškinimą nustatytas vienas reikalavimas, t. y. turėti galiojančią teisę vykdyti skrydžius naudojant NVG/NVIS;
2.3. Pirkimo sąlygų 3 priedo lentelėje „II Kvalifikacijos reikalavimai“ nustatytas kvalifikacijos reikalavimas, kad „Tiekėjas turi pasiūlyti ne mažiau kaip 1 (vieną) specialistą (-us) (lakūną (-us), turintį (-čius) <...> praktinės CAS užduočių vykdymo patirties kaip lakūnas“, tačiau nėra nustatyta nei kokia tokios patirties apimtis laikoma pakankama, nei kokiais dokumentais ar informacija turi būti pagrindžiama atitiktis šiam reikalavimui.
Perkančioji organizacija pateiktuose paaiškinimuose papildomai nurodė, kad „<...> praktinės CAS užduočių vykdymo patirties apimtis buvo laikoma pakankama, konstatuotina, kad pirkimo sąlygose konkreti kiekybinė pakankamos patirties riba nebuvo nustatyta. Reikalavimas orientuotas į patirties turėjimo faktą ir jos atitiktį pirkimo objektui bei numatomoms lakūno funkcijoms, o ne į iš anksto nustatytą konkrečių valandų ar CAS užduočių skaičių. Atsižvelgiant į tai, perkančioji organizacija negali nurodyti konkretaus minimalaus skrydžio valandų ar CAS užduočių skaičiaus, kuris pagal pirkimo dokumentus būtų buvęs nustatytas kaip privalomas pakankamos praktinės patirties kriterijus. Kvalifikacijos reikalavimo formuluotė šiuo aspektu buvo paremta kokybiniu patirties kriterijumi – lakūnas turėjo būti praktiškai vykdęs CAS užduotis kaip lakūnas, o ne tik būti išklausęs atitinkamus mokymus.“
Pažymima, kad kvalifikacijos reikalavimai turi būti tikslūs ir aiškūs, o Įstatymo 37 straipsnio 3 dalyje tiesiogiai nustatyta perkančiosios organizacijos pareiga skelbime apie pirkimą ar kituose pirkimo dokumentuose nurodyti, kokius techninio ir (ar) profesinio pajėgumo įrodymus turi pateikti tiekėjai ir kokie papildomi dokumentai turi būti pateikti, todėl kvalifikacijos reikalavimo turinys ir jo atitiktį pagrindžiantys įrodymai turi būti aiškiai nustatyti pirkimo dokumentuose, kad tiekėjai iš anksto žinotų jiems keliamus reikalavimus ir jų atitikties įrodymo tvarką, o perkančioji organizacija turėtų aiškų ir objektyvų pagrindą vienodai vertinti tiekėjų atitiktį.
Atsižvelgiant į tai, rekomenduojama aiškiai nustatyti praktinės CAS užduočių vykdymo patirties reikalavimo turinį, kartu nurodant dokumentus bei kitus įrodymus, kuriuos tiekėjai turi pateikti siūlomo specialisto atitikčiai šiam kvalifikacijos reikalavimui pagrįsti;
2.4. Pirkimo sąlygų 3 priedo lentelėje „II Kvalifikacijos reikalavimai“ nustatytas reikalavimas pateikti: „pažymėjimą/sertifikatą, patvirtinantį, kad lakūnai yra baigę BASIC JTAC Training NATO arba lygiaverčius kursus arba turėti ne mažesnę nei 300 skrydžio valandų patirtį skraidant su koviniais orlaiviais“ yra nurodytas prie kvalifikacinių reikalavimų atitikį pagrindžiančių dokumentų, kuriuos tiekėjas privalo pateikti, tačiau iš nustatytų kvalifikacijos reikalavimų neaišku, kurio konkretaus kvalifikacijos reikalavimo atitiktį šis dokumentas turi patvirtinti. Dėl šios priežasties buvo prašoma Perkančiosios organizacijos paaiškinti, ar BASIC JTAC Training NATO / lygiaverčių kursų baigimas arba 300 skrydžio valandų patirtis skraidant su koviniais orlaiviais yra atskiras privalomas specialistui keliamas kvalifikacijos reikalavimas. Pažymėtina, kad Perkančioji organizacija pateikė prieštaringus paaiškinimus, t. y. viename atsakyme nurodė, kad „<...> tai yra privalomas specialisto (piloto) kvalifikacijos reikalavimas. Piloto kvalifikacijos atitikimas vienam arba kitam reikalavimui yra būtinas ir proporcingas pirkimo objektui, kadangi joks pilotas, neatitinkantis keliamų reikalavimų neturės reikalingos kompetencijos vykdyti CAS koordinaciją su žmonėmis, veikiančiais ant žemės <...>“, tačiau kitame atsakyme nurodė, jog „<...> Perkančioji organizacija pripažįsta, kad būtent 300 skrydžio valandų ribos ir reikalavimo šią patirtį įgyti skraidant koviniais orlaiviais objektyvus būtinumas ir proporcingumas Pirkimo objektui iš Pirkimo dokumentų turinio nėra pakankamai pagrindžiamas, todėl šis kriterijus nelaikytinas savarankišku papildomu minimaliu kvalifikacijos reikalavimu <...>“.
Įvertinus šiuos paaiškinimus, lieka neaišku, ar Perkančioji organizacija apskritai kelia papildomą minimalų specialisto kvalifikacijos reikalavimą ir, jeigu kelia, koks reikalavimas lieka atsisakius 300 skrydžio valandų ribos ir reikalavimo skraidyti koviniais orlaiviais, taip pat neaišku, ar BASIC JTAC Training NATO / lygiaverčių kursų baigimas tampa privalomu kvalifikacijos reikalavimu, ar visgi šio reikalavimo apskritai atsisakoma.
Atsižvelgiant į tai, kas nurodyta, Pirkimo sąlygos turi būti atitinkamai patikslintos. Jeigu papildomas minimalus kvalifikacijos reikalavimas yra keliamas, jis turi būti aiškiai suformuluotas kaip kvalifikacijos reikalavimas ir nurodyti jo atitiktį pagrindžiantys dokumentai. Jeigu tokio papildomo kvalifikacijos reikalavimo atsisakoma, atitinkamai turi būti išbrauktas ir reikalavimas pateikti BASIC JTAC Training NATO / lygiaverčių kursų baigimą arba 300 skrydžio valandų patirtį skraidant koviniais orlaiviais patvirtinantį dokumentą.
3. Dėl Pirkimo dokumentų neaiškumo: 
3.1. Pirkimo sąlygų 7 priede „Pasiūlymas <...>“ (toliau – Pasiūlymo forma) prašoma nurodyti artimos oro paramos paslaugos valandinį įkainį, nurodytam 120 val. kiekiui. Kartu pateikta pastaba, kad Perkančioji organizacija neįsipareigoja išpirkti šio viso nurodyto paslaugų kiekio. Pirkimo sąlygų 1 priedo „<...> techninė specifikacija“ (toliau – Techninė specifikacija) 2.4 papunktyje nustatyta, kad „Sutarties galiojimo metu, per kiekvienus kalendorinius metus paslaugos teikėjas privalo užtikrinti ne mažiau kaip 40 (keturiasdešimt) skrydžio valandų, kurių metu bus vykdomos procedūros su JPUVS (tranzito iki treniruočių rajono laikas į nurodytas valandas nėra įskaičiuojamas). <...> Bendras valandų skaičius bus paskirstomas nustatant ne mažiau kaip po 20 (dvidešimt) valandų per savaitę (5 (penkios) darbo dienos). <...>“. Pirkimo sąlygų 8 priedo „Paslaugų pirkimo-pardavimo sutarties projektas <...> Specialioji dalis“ (toliau – Sutarties projektas) 1.3 papunktyje taip pat nustatyta, kad „Pirkėjas neįsipareigoja išpirkti viso Sutarties 2 priede „Paslaugų kiekis ir įkainiai“ <...> nurodyto paslaugų kiekio“, o 2.3 papunktyje nustatyta, jog „<...> Pirkėjas Sutarties galiojimo metu užsakys paslaugas pagal faktinį poreikį, bet ne daugiau nei Sutarties specialiosios dalies 2.1 papunktyje nustatyta suma“.
Pateikdama papildomus paaiškinimus, Perkančioji organizacija nurodė, kad „<...> techninės specifikacijos 2.4 papunktyje nustatytas reikalavimas tiekėjui, kad jis „<...> privalo užtikrinti ne mažiau kaip 40 (keturiasdešimt) skrydžio valandų <...>“, tačiau tai nereiškia, kad Perkančioji organizacija įsipareigoja išpirkti 40 val. Techninėje specifikacijoje nustatytas reikalavimas remiasi atsižvelgiant į šiuo metu esamą personalo kiekį ir numatomą treniruočių poreikį, kuris užtikrintų JTAC personalo kvalifikacijos palaikymą. Numatytos valandos sudarytų sąlygas JTAC personalui surinkti reikiamas tarpines treniruotes ir vertinimus prieš galutinį karių sertifikavimą. Tačiau, atsižvelgiant į tai, kad JTAC personalas tam tikrus tarpinius vertinimus gali įgyti komandiruočių, pratybų ar kitų renginių metu, perkančioji organizacija nurodė maksimalų kiekį, kurio neįsipareigoja išpirkti, siekiant užtikrinti racionalų biudžeto lėšų panaudojimą, kiekvienų metų eigoje įvertinant faktinį reikalingų kontrolių poreikį bei personalo, kurio treniruotėms užtikrinti bus reikalinga paslauga, kiekį. Atsižvelgiant į tai perkančioji organizacija maksimalų kiekį, kurio neįsipareigojama išpirkti nurodė pirkimo dokumentų 7 priede Pasiūlymo formoje <...>“.
Tarnybos vertinimu, Perkančiosios organizacijos pateiktas paaiškinimas nepašalina Pirkimo sąlygų neaiškumo. Pasiūlymo formoje nurodytas 120 val. paslaugų kiekis, tačiau Perkančioji organizacija neįsipareigoja išpirkti viso šio kiekio ir kartu patvirtino, kad neįsipareigoja per kalendorinius metus užsakyti Techninės specifikacijos 2.4 papunktyje nurodytų 40 skrydžio valandų, tačiau nenurodė, kokį minimalų paslaugų kiekį įsipareigoja užsakyti. Be to, lieka neaiški Techninės specifikacijos 2.4 papunktyje nustatytos tiekėjo pareigos per kiekvienus kalendorinius metus „užtikrinti ne mažiau kaip 40 skrydžio valandų“ apimtis, jeigu Perkančioji organizacija neįsipareigoja šio kiekio užsakyti. Pažymėtina, kad tai reikšminga ir pasiūlymo kainos nustatymui, kadangi taikant fiksuoto įkainio kainodarą tiekėjas turi įvertinti su reikalaujamo pajėgumo ir pasirengimo teikti paslaugas užtikrinimu susijusias sąnaudas, nežinodamas minimalaus garantuojamo užsakymų kiekio. Primename, kad Įstatymo 52 straipsnio 2 dalies 5 papunktyje nustatyta, kad pirkimo sutartyje, kai ji sudaroma raštu, turi būti nustatyta perkamos prekės, paslaugos ar darbai, jeigu įmanoma, – tikslūs jų kiekiai.
Atsižvelgiant į tai, kas nurodyta, rekomenduotina Pirkimo dokumentuose aiškiai nustatyti, ar Perkančioji organizacija garantuoja minimalų užsakomų paslaugų kiekį ir, jeigu taip, koks jis yra, taip pat aiškiai apibrėžti Techninės specifikacijos 2.4 papunktyje nustatyto 40 skrydžio valandų reikalavimo reikšmę ir tiekėjo įsipareigojimų apimtis;
3.2. Pirkimo dokumentų lietuvių ir anglų kalbomis versijose nustatyti tarpusavio neatitikimai ir prieštaravimai, dėl kurių atskiros Pirkimo sąlygos skirtingomis kalbomis gali būti suprantamos ir taikomos nevienodai, t. y.:
3.2.1. Techninės specifikacijos prieštaravimas dėl skrydžių profilių (2.1 ir 3.1 papunkčiai): lietuvių kalbos versijoje reikalaujama užtikrinti skrydžius tiek pavieniu orlaiviu (single-ship), tiek grupėmis / poromis (multi-ship), o anglų – reikalavimas skraidyti grupėmis (multi-ship) išbrauktas, paliekant tik vieno orlaivio variantą (single-ship);
3.2.2. Sutarties projekto Bendrosios dalies 15.5 papunktyje anglų kalbos versijoje įrašytas papildymas, atleidžiantis tiekėją nuo licencijų, reikalingų gabenimui iš Lietuvos į Švediją („except the ones needed for shipping from Lithuania to Sweden“), tačiau lietuvių kalbos versijoje šios sąlygos nėra;
3.2.3. Sutarties projekto Bendrosios dalies 7.1 papunktyje anglų kalbos versijoje prie nenugalimos jėgos aplinkybių priskirtas licencijos nepatvirtinimas valstybės institucijose („including no license approval by any applicable government entity“), tačiau lietuvių kalbos versijoje tai nenumatyta;
3.2.4. Sutarties projekto Bendrosios dalies 1.2 papunktyje lietuvių kalbos versijoje apibrėžiamas „minimalių nuostolių“ skaičiavimas, o anglų kalbos versijoje sąvoka išversta kaip „maksimalių nuostolių“ skaičiavimas („maximum losses“);
3.2.5. Pirkimo sąlygų 9.14 papunktyje lietuvių kalbos versijoje nustatytas ne trumpesnis kaip 3 darbo dienų terminas, o anglų kalbos versijoje – ne trumpesnis kaip 5 darbo dienų terminas.
Atsižvelgiant į tai, kas nurodyta, rekomenduojama Perkančiajai organizacijai ištaisyti nurodytus neatitikimus, taip pat sistemiškai peržiūrėti Pirkimo dokumentų lietuvių ir anglų kalbomis versijas ir užtikrinti jų tarpusavio suderinamumą, kad abiejose versijose būtų nustatytos vienodo turinio Pirkimo sąlygos;
3.3. Pirkimo sąlygų 5 priedas „<...> Nacionalinio saugumo reikalavimų atitikties deklaracija“ adresuotas Gynybos resursų agentūrai prie Krašto apsaugos ministerijos, o ne Perkančiajai organizacijai;
3.4. Pirkimo sąlygų 2 priede „Paraiška <...>“ kaip adresatas nurodyta ne Perkančioji organizacija, o Specialiųjų operacijų pajėgų Mokymo ir kovinės paramos centro bazė.
4. Dėl Sutarties projekto:
4.1. Sutarties projekto 2.4 papunktyje nustatyta, kad „Bet kuri Sutarties šalis Sutarties galiojimo metu turi teisę inicijuoti Sutartyje numatytų įkainių perskaičiavimą (keitimą) ne anksčiau kaip po 12 (dvylikos) mėnesių nuo Sutarties sudarymo įsigaliojimo dienos (jeigu perskaičiavimas jau buvo atliktas – nuo paskutinio perskaičiavimo pagal šį punktą dienos), jeigu Vartojimo prekių ir paslaugų kainų pokytis (k), apskaičiuotas kaip nustatyta 2.4.3. punkte, viršija 10 (dešimt) procentų. <...>“, o 2.4.3 papunktyje nustatyta: „<...> k – Pagal vartotojų kainų indeksą „Vartojimo paslaugos“ apskaičiuotas Vartojimo prekių ir paslaugų kainų pokytis (padidėjimas arba sumažėjimas) (%) <...>“.
Pažymėtina, kad Sutarties projekte pasirinktas vartotojų kainų indeksas „Vartojimo paslaugos“ yra vartotojų kainų indekso, skirto vartojimo paslaugų, kurias namų ūkiai įsigyja vartojimo reikmėms, kainų pokyčiams vertinti, dalis. Šiuo atveju, Pirkimo objektas yra specifinė CAS paslauga, kurios sąnaudų struktūra, kaip nurodo ir pati Perkančioji organizacija savo pateiktuose atsakymuose, yra kompleksinė ir apima orlaivių eksploatavimo ir techninės priežiūros, personalo, degalų, atsarginių dalių, ryšio bei kitas sąnaudas.
Perkančioji organizacija vartotojų kainų indekso „Vartojimo paslaugos“ pasirinkimą iš esmės grindžia tuo, kad Pirkimo objektas yra paslauga, o ne materialaus produkto ar pramonės produkcijos įsigijimas, tačiau vien Pirkimo objekto priskyrimas paslaugoms savaime nepagrindžia pasirinkto indekso tinkamumo konkretaus Pirkimo objekto kainų pokyčiams įvertinti. Atkreiptinas dėmesys, kad Tarnyba yra pateikusi išaiškinimą „Dėl kainų perskaičiavimo taisyklių sutartyse“, kuriame nurodoma, kad siekiant pasirinkti konkrečiam pirkimo objektui tinkamiausią kainos perskaičiavimui naudojamą duomenų šaltinį ir formulę, turi būti įvertintos konkretaus pirkimo objekto ypatybės ir pagrindiniai (didžiausi) kainą sudarantys elementai. Išaiškinime taip pat pažymima, kad gali būti naudojami ir kiti objektyvūs duomenų šaltiniai, jeigu jie konkretaus pirkimo objekto atveju leidžia geriau įvertinti kainų pokyčio dinamiką.
Atsižvelgiant į tai, rekomenduojama Perkančiajai organizacijai, įvertinus pateiktas pastabas ir Pirkimo objekto specifiką bei jo kainą sudarančius pagrindinius elementus, pakartotinai įvertinti pasirinkto vartotojų kainų indekso „Vartojimo paslaugos“ tinkamumą Pirkimo sutarties įkainių perskaičiavimui.
Taip pat atkreiptinas dėmesys, kad Sutarties projekto 2.4 papunktyje pateikiama nuoroda į Lietuvos statistikos departamentą, nors šiuo metu institucijos pavadinimas yra Valstybės duomenų agentūra;
4.2. Sutarties projekto 7.1 papunktyje nustatyta: „Pirkėjui nustačius, kad paslauga neatitinka Sutarties 1 priede nustatytų reikalavimų, Teikėjas savo lėšomis, turi įvykdyti tinkamos kokybės paslaugą per ne ilgesnį kaip 30 (trisdešimt) dienų laikotarpį, nuo pretenzijos pateikimo dienos arba kompensuoti Pirkėjo patirtus nuostolius, susijusius su netinkamos kokybės paslaugų atlikimu“. Šiuo atveju, neaišku, kas parenka ir kaip pasirenkama viena iš alternatyvų;
4.3. Sutarties projekto 8.2 papunktyje nustatyta, kad „Jeigu Tiekėjas dėl savo kaltės neįvykdo visos Sutarties ar esminės jos dalies arba dėl Tiekėjo kaltės Sutartis nutraukiama prieš terminą, Tiekėjas privalo sumokėti Perkančiajai organizacijai 2 proc. dydžio baudą nuo Sutarties specialiosios dalies 2.1 papunktyje nurodytos pradinės Sutarties vertės be PVM“, taip pat, Sutarties projekto Bendrosios dalies 9.2.1-9.2.7 papunkčiuose nustatyti atvejai, kai Perkančioji organizacija ne vėliau kaip prieš 7 (septynias) dienas raštu informavusi teikėją turi teisę vienašališkai nutraukti Pirkimo sutartį dėl esminio jos pažeidimo. Kartu, Pirkimo sutartį nutraukus Sutarties projekto Bendrosios dalies 9.2.1–9.2.7 punktuose nustatytais pagrindais, pagal Sutarties projekto Bendrosios dalies 11.2 punktą („Nutraukus Sutartį dėl Sutarties bendrojoje dalyje 9.2.1, 9.2.2, 9.2.3, 9.2.4, 9.2.5, 9.2.6, 9.2.7,  9.3 punktuose ar kitų Sutarties specialiojoje dalyje išvardintų priežasčių, Teikėjas per 14 (keturiolika) dienų (skaičiuojant nuo Sutarties nutraukimo dienos) turi sumokėti Pirkėjui ne mažiau kaip 5-7 (septynių) % sutarties kainos be PVM (arba bendros pasiūlymo kainos) (konkretus procentinis dydis arba konkreti fiksuota suma nurodoma Sutarties specialioje dalyje) Šalių iš anksto sutartų minimalių nuostolių, bet ne daugiau kaip visų pagal šią Sutartį neįvykdytų įsipareigojimų kainos be PVM. <...>“) ir Sutarties projekto 9.2 punktą („Sutarties bendrosios dalies 11.2 punkte nurodytų Šalių iš anksto sutartų minimalių nuostolių dydis yra – ________ (žodžiais) EUR (7 % nuo sutarties kainos be PVM).“) teikėjui taikomi 7 proc. dydžio Šalių iš anksto sutarti minimalūs nuostoliai. 
Įvertinus šias sąlygas, galima daryti išvadą, kad Pirkimo sutarties nutraukimo dėl to paties teikėjo pažeidimo atveju gali atsirasti pagrindas taikyti tiek 2 proc. baudą, tiek 7 proc. minimalius nuostolius, tačiau Sutarties sąlygose nėra aiškiai nustatyta, ar šios atsakomybės priemonės taikomos kartu. Tuo atveju, jeigu nurodytas atsakomybės priemones numatoma taikyti kartu už tą patį Pirkimo sutarties pažeidimą, rekomenduojama įvertinti ir pagrįsti tokio jų bendro taikymo būtinumą bei proporcingumą, taip pat įvertinti, ar tokiu atveju nėra taikomas dvigubas baudavimas už tą patį Pirkimo sutarties pažeidimą, atsižvelgiant į kiekvienos atsakomybės priemonės paskirtį ir tai, kad Sutarties projekto Bendrosios dalies 11.2 punkte papildomai išlieka teikėjo pareiga atlyginti visus Pirkėjo patirtus nuostolius;
4.4. Sutarties projekto numeracija, priedai ir nuorodos į kitas Sutarties projekto sąlygas turi būti tikslinamos, t. y. yra du 2.3, du 2.4 ir du 3.6 papunkčiai, o 3.6 papunktyje pateikiama nuoroda į 3 priedą „Lakūnų <...> sąrašas“, tačiau 9.11.3 papunktyje nurodyta, jog 3 priedas yra „Užsakymo forma“. Taip pat, Sutarties projekto 5.1.4 papunktyje pateikta nuoroda į Sutarties projekto 9.9 papunktį kaip nustatantį reikalavimą dėl Tiekėjo etikos kodekso 49 punkto nuostatų, tačiau 9.9 papunktyje toks reikalavimas nenustatytas.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
Taip pat, įvertinus tai, kad Pirkimo dokumentų pakeitimai yra susiję su galimu kvalifikacijos reikalavimų keitimu, kaip nurodyta 2.1 ir 2.4 papunkčiuose pateiktose pastabose, Perkančioji organizacija turi įvertinti, ar tokie pakeitimai laikytini esminiais Pirkimo sąlygų pakeitimais, dėl kurių galėtų būti sudaryta galimybė pirkime dalyvauti kitiems kandidatams arba pirkimo procedūra galėtų pritraukti daugiau dalyvių. Tuo atveju, jeigu Perkančioji organizacija nustato, kad pakeitimai yra esminiai, ji turėtų įvertinti tokių pakeitimų atitiktį Įstatymo 25 straipsnio 7 dalies nuostatoms ir priimti atitinkamą motyvuotą sprendimą.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.
